b"\n_START_ARTICLE_\nCitacions del president Mao\n_START_SECTION_\nEl t\xc3\xadtol\n_START_PARAGRAPH_\nEl t\xc3\xadtol de  Petit llibre roig  li va ser donat a Occident per la seva edici\xc3\xb3 de butxaca, feta especialment per a un maneig i transport m\xc3\xa9s f\xc3\xa0cils, ja que els membres del Partit Comunista havien de portar-lo sempre al damunt i la seva lectura era obligat\xc3\xb2ria en les escoles._NEWLINE_El seu nom col\xc2\xb7loquial a la Xina \xc3\xa9s  Llibre tresor roig  (Xin\xc3\xa8s simplificat: \xe7\xba\xa2\xe5\xae\x9d\xe4\xb9\xa6, Xin\xc3\xa8s tradicional: \xe7\xb4\x85\xe5\xaf\xb6\xe6\x9b\xb8, pinyin: H\xc3\xb3ng b\xc7\x8eosh\xc5\xab).\n_START_SECTION_\nRepercussi\xc3\xb3\n_START_PARAGRAPH_\nRecopilat pel seu col\xc2\xb7laborador Lin Biao, ministre de Defensa, cap de les forces armades i responsable del desenvolupament del culte a la personalitat al voltant de la figura de Mao, el llibre seria un dels instruments b\xc3\xa0sics d'adoctrinament ideol\xc3\xb2gic de les masses durant l'\xc3\xa8poca de la Revoluci\xc3\xb3 Cultural, quan la doctrina del maoisme va ser exal\xc3\xa7ada a la Xina com evoluci\xc3\xb3 del marxisme-leninisme i culminaci\xc3\xb3 del pensament ideol\xc3\xb2gic comunista. Durant aquest per\xc3\xadode, gaireb\xc3\xa9 tot el que es publicava, incl\xc3\xb2s els assajos cient\xc3\xadfics, havia de contenir cites de Mao. El seu aprenentatge no nom\xc3\xa9s era obligatori en les escoles, sin\xc3\xb3 tamb\xc3\xa9 en els llocs de treball, on s'organitzaven grups durant les hores de treball per estudiar-lo. La defensa que feia front als que consideraven contraproduent emprar el temps en aquesta tasca era que la seva lectura produ\xc3\xafa una il\xc2\xb7luminaci\xc3\xb3 que redunda en la millora de la producci\xc3\xb3._NEWLINE_Durant els anys seixanta va esdevenir la icona m\xc3\xa9s visible de la Xina comunista, fins i tot m\xc3\xa9s que la imatge del mateix Mao. Pr\xc3\xa0cticament tots els personatges que apareixien en els p\xc3\xb2sters creats per la propaganda del Partit Comunista, excepte el mateix Mao, portaven el llibre a la m\xc3\xa0._NEWLINE_En finalitzar la Revoluci\xc3\xb3 Cultural, al comen\xc3\xa7ament dels anys setanta (i principalment, despr\xc3\xa9s de l'arribada al poder de Deng Xiaobing el 1978), la import\xc3\xa0ncia del llibre va anar disminuint a poc a poc i l'\xc3\xbas de les seves cites va comen\xc3\xa7ar a ser vist com un excessiu culte a la personalitat de Mao. Actualment, encara que el llenguatge revolucionari de les cites de Mao ha caigut en des\xc3\xbas a la Xina moderna, el llibre se segueix imprimint per a ser venut principalment com a record tur\xc3\xadstic._NEWLINE_N'hi ha traducci\xc3\xb3 catalana, Citacions del president Mao Ts\xc3\xa9-tung, publicada per Esquerra Catalana dels Treballadors."